Grethe Støa Birketvedt

Grethe Støa Birketvedt (født 1942) er en norsk forsker, lege med doktorgrad, musiker og forfatter. Hun har utgitt flere bøker om slanking. 

Birketvedt avla doktorgrad ved Universitetet i Tromsø i 1995 og har siden forsket ved University of Pennsylvania fra 1995–2000 og ved Mount Sinai School of Medicine fra 2000 til 2006. Hun har siden arbeidet ved Oslo Universitetssykehuset og Universitetssykehuset I Tromsø med overvekt og fedme og er fortsatt aktiv som forsker. Hun har publisert over 45 forskningsartikler, har skrevet flere bøker både fagbøker, barnebøker, musikaler og diktsamlinger. Den siste fagboka for personer som ønsker å endre sin livsstil er Med Kroppen I Hodet, en bok som forteller om regulering mellom hodet og kroppen når det gjelder metthet og sult. Den siste boka hun har gitt ut kom i 2016 og er en barnebok med tittelen Innsjøen som gråt.

Grethe Støa Birketvedt har flere patenter innen overvekt og fedme og er brukt som foredragsholder innenfor sitt fagfelt.

Hun har vært medlem av redaksjonen til to av E-Cronicons tidsskrifter; Nutricion og Neurology.

VG avslørte i 2008 at hun titulerte seg som æresprofessor ved et fiktivt universitet og hadde forfalsket akademiske dokumenter. Dette førte til at Forskningsetisk utvalg ved UiT ville vurdere deler av doktorgraden hennes på nytt. Hun ble ikke funnet skyldig i forskningsmessige uregelmessigheter ved denne.

I 2016 avslørte forskning.no flere alvorlige mangler ved studier på slankemedisin hun hadde publisert.

 Bibliografi 
 1977: På avstand (lyrikk)
 1979: Det er dager (lyrikk)
 1980: Musikklek (Plate/CD)
 1980: Musikklek (barnebok)
 1980: Hildelin – et symfonisk dikt (lyrikk)
 1986: Lattergata 3 (skuespill)
 1993: Cirkus i by’n (skuespill)
 1993: I planetens lys (lyrikk)
 1997: Vriompeisen (musikkutgivelse)
 2000: Vektreduksjon (sakprosa), Tano
 2008: Med kroppen i hodet (sakprosa), Versal
 2016: Innsjøen som gråt (barnebok), To Streker

 Referanser 

 Eksterne lenker 
  Grethe Støa Birketvedt i Forfatterkatalogen hos Forfattersentrum



Kategori:Norske forfattere
Kategori:Norske leger
Kategori:Norske dramatikere